Boek: Monstersaad - Maroela Media
Monstersaad is 'n rykgeskakeerde, veelvlakkige sielkundige riller. Daar is verskeie storielyne wat ineengevleg word.
Verward en deurmekaar, gaan studeer Renata sielkunde om haarself te verstaan, net om te leer dat sy dit nooit op haar eie sal regkry nie. Sy leer wel heelwat van kriminele en hulle denkpatrone – stam sy nie immers van 'n berugte moordenaar af nie?
Wanneer ons Renata leer ken, is sy 'n vennoot in Malan en Coetsee Privaatondersoeke. Hulle word genader om die skynbare selfmoord van 'n sewentienjarige meisie, Melissa Verhoef, te ondersoek. Aanvanklik dink Renata hulle mors bloot tyd en geld – die kind het inderdaad selfmoord gepleeg. Dan kyk sy dieper en besef alles is nie so eenvoudig soos dit lyk nie.
Soos Renata dieper delf in Melissa Verhoef se dood, krap sy ook ou rowe in haar eie gemoed oop.
Dit is 'n uiteindelik 'n donker boek, maar daar is ongetwyfeld hoop teen die einde.
Inderdaad. Monstersaad beloof om nóg meer vir Madelein Rust se loopbaan te beteken as haar debuut.
Madelein Rust is 'n sakebedryfspesialis wat in Johannesburg woon.
Haar opleiding as mediese skrywer en haar kwalifikasie in die bedryfsielkunde rus haar toe met die kennis om naelbyters te skep wat diep in die mens se psige delf.
Haar debuutroman, Die 13de kaart (LAPA Uitgewers), spandeer agt weke op die Nielsen topverkoperlys en oes vele lofprysinge in van verskeie resensente.
Madri Victor, oud-redakteur van Populêre Fiksie by NB Uitgewers skryf: "Hierdie sielkundige misdaadroman is naelbytlekkerte. Mag Die 13de kaart slegs die begin van Belia Bell en Madelein Rust wees."